
An. et Vol. XXVI 5 Iunii 1984 (Ser. HI, v. I) - Num. 8 


COMMENTARIUM OFFICIALE 


ACTA PII PP. XI 


IN SOLLEMNI CANONIZATIONE 


BEATI CONRADI A PARZHAM, CONFESSORIS, IN BASILICA VATICANA DIE XX 
MENSIS MAII, FESTO PENTECOSTES ANNO MDCCCCXXXIV PERACTA. 


Ad postulationem instanter factam per Advocatum Sacri Consistorii Augustum 
Milani, Decanum, a Viro Eminentissimo Camillo Laurenti, Cardinali 
Praefecto Sacrorum Rituum Congregationi, Riius D. Antonius Bacci, 
Secretarius Litterarum ad Principes, nomine Sanctitatis Suae, ita 
respondit: 


Licere Sibi hodie hoc in amplissimo coetu perorationi vestrae concedere, 
atque adeo novum ad caeleste Numen deprecatorem novumque sancti- 
tatis exemplar militanti Ecclesiae dilargiri Augustus Pontifex gratulatur 
vehementer. Dum enim tantopere superbit saeculum atque, caelestibus 
bonis nimio saepius neglectis, vulgo discupiunt homines terrenas opes, 
potentiam voluptatesque, humillimus hic franciscalis capulatus, qui, 
abdicatis rebus omnibus suoque corpore per voluntarias castigationes in 
servitutem redacto, ad Dei gloriam animarumque salutem unice spectavit 

i totisque viribus contendit, videtur equidem commonere omnes pacem, 

; laetitiam verique nominis felicitatem non in anxia et invida divitiarum 

: coacervatione, non in sensuum oblectamentis fallacibusque honoribus 
consistere; sed christiana potius virtute inniti, quae omnia moderetur, 

) omnia dirigat, ac mortalium animos ad caelestia non peritura solacia erigat. 


Si igitur ad sanctissima Conradi a Parzham exempla mentes convertant 
homines, si superna ea luce collustrentur, quae ex mirifica eius vita profluit, 


Acta, vol. XXVI, n. 8. — 5-6-9684. 20 

facere iidem non poterunt quin ad vestigia eius libenter volenterque in- 
gredienda commoveantur. Qua quidem spe fretus Beatissimus Pater su- 
prema iam auctoritate Sua causam decernere paratus est; vult tamen ut 
antea, interposita Deiparae Virginis ac caelitum omnium deprecatione, 
caelestia Sibi lumina a nobis omnibus impetrentur. 

Post cantatas Sanctorum Litanias, ad iteratam instantius postulationem 
idem Reviius Dominus respondit: 

Virtutum omnium laudes, quibus universa honestatur Conradi vita, 
rerumque miracula eo deprecatore a Deo gesta — quae quidem, ut nostis, 
et diligenter explorata et ad amussim probata fuere — fidem profecto 
faciunt sempiternae eum esse felicitatis compotem. Attamen, quamvis 
in causa, de qua agitur, nullus relinquatur ambigendi locus, per me nihi- 
lominus Sanctitas Sua vos omnes adhortatur, quotquot adestis, ut incen- 
sissimas, ad supernum lumen impetrandum, Spiritui Sancto Paraclyto 
adhibeatis preces. 

Ad haec, praecinente Beatissimo Patre, hymnus Veni Creator Spiritus 
cum congrua oratione successit; quo expleto, tertiam instantissimam postula- 
tionem haec excepit eiusdem Rit Domini responsio: 

Aures animosque intendite omnes. Apostolorum Princeps, qui «in 
accepta fortitudine petrae perseverans, suscepta Ecclesiae gubernacula. 
non reliquit »! sanctissimum auctoritatis suae oraculum per Pium edi- 
turus est. Quemadmodum christiana humilitas ad summos honores extol- 
litur, quemadmodum paenitentiae virtus gaudiis afficitur sempiternis, 
ita — suppliciter rogamus — divinae caritatis ignis, qui tantopere Conradi 
animum incendit, omnes expiet, refoveat, fraterno foedere coniungat et 
ad caelestia desideria erigat. 


Tum Sanctissimus ex cathedra sollemniter sic pronunciavit: 


Ad honorem Sanctae et individuae Trinitatis, ad exalta- 
tionem fidei catholicae et christianae Religionis augmentum, 
auctoritate Domini Nostri Iesu Christi, Beatorum Apostolorum 
Petri et Pauli ac Nostra; matura deliberatione praehabita et 
divina ope saepius implorata, ac de Venerabilium Fratrum 
Nostrorum 8. R. E. Cardinalium, Patriarcharum, Archiepisco- 
porum et Episcoporum in Urbe exsistentium consilio, Beatum 
CONRADUM A PARZHAM SANCTUM esse decernimus et definimus, 
ac Sanctorum catalogo adscribimus; statuentes ab Ecclesia uni- 


1 §. Leo M. - Sermo II in anniv. assumpt. suae. 

versali eius Memoriam quolibet anno, die natali illius, nempe 
die xxi Aprilis, inter Sanctos Confessores non Pontifices pia 
devotione recoli debere. In nomine Paf$tris et Fig@lii et Spi- 
ritus}RSancti. 


In sollemni vero Missa Papali, post Evangelium haec fuit 
HOMILIA SANCTISSIMI DOMINT NOSTRI 


VENERARILES FRATRES AC DILECTI FILU, 


« Factus est repente de caelo sonus, tamquam advenientis 
spiritus vehementis ».* Repleti Spiritu Sancto Apostoli, iamque 
non ut antea humanae infirmitati, ignorantiae trepidoque timori 
obnoxii, terram mareque peragrantes, quocumque gentium chri- 
stianum nomen christianumque cultum invehunt. «In omnem 
terram exivit sonus eorum et in fines orbis terrae verba eorum ». * 
Exheres atque exsul genus humanum, tot erroribus involutum, 
tot immodicis cupiditatibus iactatum, ac formidolosis illis aliisque 
implicatum malis, quae primoram parentum culpa pepererat, 
in interitum rapiebatur. Attamen hoc ex undantium fluctuum 
oceano, mirificis evangelicorum praeconum laboribus excitata, 
divinique Redemptoris cruore fecunda, emergit Ecclesia; quae 
excultas ac barbaras gentes fraterno foedere coniungit, eorum 
peccata eluit, virtutem refovet, ac caelum, alteram veluti patriam, 
dcliciis affluentem perpetuoque mansuram, iisdem assequendam 
pandit. Quodsi, per saeculorum cursum, regna, imperia resque 
omnes, hominum temporumque iniuria, collabuntur, at Dei 
Ecclesia, caelesti Flamine alta ac roborata, numquam decidit. 
Quin immo, quo tristior est aetas, eo pulchrior sanctitudinis 
decor renidet; quo scelestioribus conatibus, insectationibus, ca- 
lumniis christiana respublica conflictatur, eo magis invicti ac 
strenui propugnatores excitantur, qui eam tueantur, in liber- 
tatem vindicent, omniumque virtutum fulgore collustrent. 


1 Act. Apost., II, 2. 
2 Ps. XVIII, 5.- Rom., X, 18. 

Ac procul dubio, quaemadmodum in militantis Ecclesiae viri- 
dario nee candidi virginum, nec purpurati martyrum flores, 
neque sublimes denique desunt fructibusque opimae arhores; 
ita tenues humilesque violae non desiderantur, suavi odore fra- 
grantes. Quarum numero, ob singularem animi demissionem, 
adseribendus est Conradus a Parzham, quem hodie, in Pente- 
costes nempe sollemnibus, non sine providentis Dei consilio, 
sanctitudinis diademate decoravimus. Is enim, si umquam alius, 
ita Spiritus Sancti efflatibus libenti operosoque animo respondit, 
ut, in quibusvis vitae suae adiunctis divinam illam Tesu Christi 
sententiam iure meritoque usurpare posset: « Quae placita sunt 
ei, facio semper ».* In humillimo ianitoris munere, quod reli- 
giosae familiae suae moderatores ei concrediderant, quodque pa- 
tientiae, perspicaciae sagacitatisque non parum postulat, quam 
diligentissime piissimeque obeundo, ad summum sanctitatis fasti- 
gium pervenire contendit. Nihil profecto mirum in cotidianae 
eius vitae ratione, nihil est extra rerum ordinem factum; at omnia 
fuere ad caritatis, obedientiae religionisque normam fidelissime 
gesta: «Bene omnia fecit ».* Quamobrem merito asseverari 
potest christianam sanctimoniam non quorumdam esse privile- 
gium, sed reapse commune omnibus officium; non ad quosdam 
dumtaxat pertinere, qui praeclarioribus sint animi dotibus divi- 
nisque muneribus peculiari modo praediti, sed universos omnino 
christifideles obstringere. Quod ceteroquin Deus ipsemet omnibus 
praecipiendo edixit: «Sancti estote, quia ego sanctus sum »; * 
« Estote... perfecti, sicut et Pater vester caelestis perfectus est ». ‘ 

At quibusnam viis rationibusque Conradus noster heroicam 
eiusmodi evangelicae viae perfectionem assecutus est? Nostis 
profecto virginalem eius castimoniam, qua animus exornatus 
per exilem sui corporis formam angelico nitore radiabatur, atque 
arcanas caeli pulchritudines exprimere ac veluti repercutere vide- 


1 Toan., VIII, 29 

2 Marc., VII, 37. 

3 Levit., XI, 44; I Perrr, I, 16. 
* Matr., V, 48. 

batur. Christianam eius humilitatis virtutem nostis, qua ductus 
atque compulsus, illud Iesu Christi hortamentum in cotidianum 
usum miro quodam modo reduxit: «Discite a me, quia mitis 
sum et humilis corde: et invenietis requiem animabus vestris ». * 
Enimvero, quemadmodum, ut Augustinus monet,’ sanctitatis 
aedificium ad alta consurgere sublimibusque caelis se inserere 
debet, ita in profundum deprimatur oportet, quo firmiore tutio- 
reque fundamento nitatur. Ac praeterea, venerabiles fratres et 
dilecti filii, geminam eius Dei proximorumque caritatem non 
ignoratis, qua incensus Noster hoc potissimum in deliciis habebat, 
ut nimirum interdiu noctuque ad Augusti Sacramenti aram se 
provolveret, flagrantissima ex animo vota precesque effundens; 
atque varia perpetuaque, ob sui muneris perfunctionem, rerum 
vicissitudine distractus atque distentus, arctissime nihilo secius 
eum Deo cotidie iungebatur. Itemque, quotiens pro condicionis 
suae adiunctis poterat, totiens, peculiari ea suavis animi sui indu- 
stria, in animarum salute procuranda elaborabat. 

Fulgeat igitur et ante omnium oculos eniteat. germana huius- 
modi sanctimoniae imago ac forma, quam humilis hic in se rettulit 
franciscalis capulatus; eademque edoceat commoneatque omnes 
quam longe a recto veritatis itinere ii aberrent, qui ethnicorum 
praecepta ac mores in pristinum restituere ac laudibus celebrare 
enitantur, christianamque doctrinam respuere ac repudiare conen- 
tur, quae una potest ad virtutem, ad civilem cultum verique 
nominis progressionem revocare homines. Affatim a Deo impetret 
Sanctus novensilis lumen ac gratiam; ut ea tandem aliquando ad 
effectum feliciter ducantur, quae Ecclesia hodie concinit a divi- 
noque Flamine exorat: « Flecte quod est rigidum, fove quod est 
frigidum, rege quod est devium. Amen ». * = 


1 Matt., XI, 29. 
? Cfr. Sermo LXIX, 1-3; Migne: P. L., XX XVIII, 440-441. 
Ex Sequent. Pentec. 

MOTU PROPRIO 


ABBATIAE SANCTI HIERONYMI DE URBE 


PIUS PP. XI 


Monasterium Sancti Hieronymi in Urbe, vi constitutionis Nostrae 
apostolicae Inter praecipuas, die 15 Iunii 1933 latae, est abbatia imme- 
diate Sanctae Sedi subiecta. Nunc vero dubitatio affertur, an nova haec 
abbatia particeps sit fraternae illius Confoederationis, quam Benedicti- 
norum Congregationes, ad normam Litterarum Apostolicarum Summum 
semper die 12 Iulii 1893 editarum, inierunt. Quum enim omnes abbatiae 
Benedictinae tune temporis Congregationibus obnoxiae essent, Litterae 
illae de Congregationibus quidem agunt, non autem de abbatiis, quae iisdem 
adiunctae non sint. Quapropter ad omnem dubitationem auferendam Motu 
proprio et certa scientia ea, quae sequuntur, statuimus ac decernimus: 

1. Abbatia Sancti Hieronymi in Urbe ad fraternam Benedictinorum 
Confoederationem pertinet iisdem iuribus iisdemque officiis, quibus ceterae 
abbatiae confoederatae. 

2. Abbas Sancti Hieronymi, sicut ceteri Abbates regiminis, ius habet 
interveniendi Abbatum confoederatorum coetibus et suffragium ferendi 
in Abbate Primate eligendo. 

Praeterea, ut praefatam Sancti Hieronymi abbatiam eodem, quo 
cetera monasteria, favore et gratia prosequamur, illi quoque concedimus 
privilegia, quibus omnes fere Benedictinorum abbatiae fruuntur, tum sci- 
licet privilegia quae « Cassinensia » vulgo nuncupantur, tum etiam privile- 
gia Congregationum Cluniacensis, Sanctorum Vitonis et Hydulphi et Sancti 
Mauri quae abbatiis Congregationis Solesmensis concessa sunt. — Con- 
trariis quibuslibet non obstantibus. 

Datum Romae apud Sanctum Petrum, die xxv mensis Ianuarii anno 
MDCCCCXXXIV, Pontificatus Nostri duodecimo. a 


PIUS PP. XI 

LITTERAE APOSTOLICAE 
I 


TEMPLUM PAROECIALE 8S. VINCENTIL MARTYRIS IN URBE METENSI BASI- 
LICAE MINORIS HONORIBUS AUGETUR. 


PIUS PP. XI 


Ad perpetuam rei memoriam. — Exstat Metensi in urbe antiquum 
conspicuumque templum ad honorem Sancti Vincentii Martyris Deo 
dicatum; quod loco vetustioris sacelli ibique exsistentis monachi ex Or- 
dine Sancti Benedicti anno millesimo ducentesimo quadragesimo octavo 
inceperunt exaedificare. Ipsum autem templum, quod structura, uti aiunt, 
gallica, perspicuum est, atque amplitudine sua quamlibet aliam dioece- 
sis Metensis sacram aedem, templo excepto cathedrali, superat, anno 
MCCCLXXVI sollemniter consecratum est, privilegiisque postea magnis sive 
ab Episcopis sive ab Abbatibus sive etiam ab Imperatoribus dita- 
tum. Saeculo decimo octavo labente, ob politicas socialesque Galliae 
perturbationes, monachi Ordinis Sancti Benedicti, qui in Sancti Vincentii 
templo Metensi sacras liturgicas functiones explebant et adnexam domum 
claustralem inhabitabant, a loco sacro eodem expulsi sunt; idemque 
templum suis opibus supellectilibusque pretiosis spoliatum est; quamvis 
vero postea cura et liberalitate christifidelium ipsum sanctuarium nova et 
copiosa sacra supellectili sit denuo exornatum. Nunc templo eidem Sancti 
Vincentii post annum millesimum octingentesimum secundum in paroe- 
ciam saecularem erecto, praeest parochus cum vicariis coadiutoribus suis, 
qui omnes in dominicum gregem sibi concreditum pascendum sollerter 
incumbunt, sacras functiones sacro in loco peragunt, piasque paroeciae 
provehunt fidelium consociationes, quas inter praesertim numeratur pia 
Mariana sodalitas virginum, quae una cum puellarum coetu domum Dei 
singulari studio prosequuntur, cultumque Sacratissimi Cordis Iesu quoquo 
modo fovent. Haec animo repetentes, cum venerabilis frater Metensium 
Episcopus, dioecesis sibi commissae utriusque cleri populique fidelis com- 
munia vota depromens, ac praesertim paroeciae, cui titulus et sedes est 
memoratum templum Metense, humillimis Nos iteratisque supplicatio- 
nibus deprecatus sit ut templum supra memoratum ad titulum dignita- 
temque Basilicae minoris evehere dignaremur, Nos optatis hisce adnuen- 
dum ultro libenterque censemus. Quae cum ita sint, audito dilecto filio 
Nostro Sanctae Romanae Ecclesiae Cardinali Sacrae Rituum Congrega- 

tionis Praefecto, omnibus rei momentis attente perpensis, motu proprio 
atque ex certa scientia et matura deliberatione Nostris deque apostolicae 
Nostrae potestatis plenitudine, praesentium Litterarum tenore perpe- 
tuumque in modum ecclesiam Metensem Sancti Vincentii Martyris titulo 
decoratam, nomine privilegiisque quae Basilicis minoribus competunt, 
honestamus. 

Haec edicimus, mandamus, decernentes praesentes Litteras firmas, 
validas atque efficaces iugiter exstare ac permanere; suosque plenos atque 
integros effectus sortiri et obtinere; illisque ad quos spectant, sive spe- 
ctare poterunt, nunc et in posterum plenissime suffragari; sicque rite 
iudicandum esse ac definiendum; irritumque ex nunc et inane fieri, si 
quidquam secus super his a quovis, auctoritate qualibet, scienter sive 
ignoranter attentari contigerit. Contrariis non obstantibus quibuslibet. 

Datum Romae apud Sanctum Petrum, sub anulo Piscatoris, die xxvI 
mensis Augusti, anno MDCCCCXxxIII, Pontificatus Nostri duodecimo. 


E. Card. PACELLI, a Secretis Status. 


II 


VENERABILIS DEI SERVUS PETRUS RENATUS ROGUE PRESBYTER E CONGRE- 
GATIONE MISSIONIS 8. VINCENTII A PAULO BEATUS RENUNTIATUR. 


PIUS PP. XI 


Ad perpetuam rei memoriam. — Tuitioni atque integritati Fidei prospi- 
cientes, usque ad sanguinis effusionem et ad supremum vitae holocaustum, 
ab Apostolorum aevo ad hodiernam aetatem miranda fortitudine effulsere 
veraces divini Nostri Redemptoris asseclae, qui, spretis prorsus mundanis 
rebus superatisque socialibus vinculis atque etiam familiaribus affectibus, 
super omnia veritatem solum dilexerunt et Dominum Nostrum Iesum Chri- 
stum, qui « tradidit semetipsum pro nobis oblationem et hostiam Deo ». 
Priscis sane temporibus martyres christiani adversus paganorum errores 
Evangelium testati sunt minas et supplicia, tormenta et mortem passi; dein 
cum haeretici mediae-et recentioris aetatis contra catholicam Eeclesiam ac 
sacra dogmata bellum infestum saevumque intulerint, alii cum eisdem rabie 
odioque furentibus pugiles Christi fortiter dimicarunt propriamque vitam 
viriliter obtulerunt; diebus autem proximioribus Nobis sive in barbaris 
dissitisque e patria regionibus missionarii et sorores, veteres ac novi fideles 
ad propagationem Fidei faciendam et servandam, sive in ipsis finibus 
civilium nationum contra novatores seditiososque viros alii ad divinas 

veritates tuendas atque asseverandas praestantissimi Christi milites coro- 
nas multas compararunt et palmas. O quam pulchra est et mirabilis haee 
indeficiens generatio ferax martyrum, quae ad sempiternum sanctae Ec- 
clesiae decus semper exstitit! Contigit ideo ut id etiam eveniret teterrimae 
occasione ac miserandae seditionis, rerumque publicarum eversionis, quae, 
labente saeculo decimo octavo per Galliam exorta, sacra omnia ac profana 
miscuit, non modo in regem ac nobiles, sed praecipue in Ecclesiam Christi, 
Ecclesiaeque ministros saeviit. Tune temporis enim profligatissimi homi- 
nes, rerum summa per nefas potiti, falsa sub philosophiae specie, odium, 
quo adversus religionem catholicam aestuabant, fucati, totis viribus chri- 
stianum nomen abolere conati sunt. Qua re, sacris aedibus eversis, contra 
Antistites sacrorum, Praesules ac sacerdotes iniquas « Revolutionis » 
leges detrectantes fidemque catholicam publice profitentes vesanus furor 
exarsit; veterumque persecutionum tempestates renovari, visae sunt, ita 
ut immaculata Christi sponsa, Eeclesia, novis itemque gloriosis Martyrum 
coronis effulserit. Quo tempore inter alios fortissimos viros, qui divinae 
Providentiae consilio in Gallia catholicae Ecclesiae illuxerunt, iure meri- 
toque accensendus est Petrus Renatus Rogue, venetensis, presbyter e 
Congregatione Missionis, in odium Fidei die m1 m. Martii, an. MDCCXCVI 
interemptus. Civili enim cleri Constitutioni, — quam Conventus nationalis 
legibus Revolutionis faciendis constituerat omnique sive regulari sive 
saeculari clero, quamvis a Pio Pp. VI, Decessore Nostro, uti haereticam, 
damnatam, sub iurisiurandi onere imposuerat, gravibus etiam statutis 
in renuentes poenis — ipse Venerabilis Dei Servus assentiri noluit, ac non 
modo quaesitum iusiurandum praestare recusavit, sed et ab illo emittendo 
alios quoque vacillantes animose avertit. Postea autem, perdurante adhuc 
infensa Revolutionis insectatione, ipse Dei Famulus aliud etiam, quod a 
libertate atque aequalitate vocabant, iusiurandum, qua illicitum, detrecta- 
vit; neque pariter se subiecit mandato, ex quo anno MDccxcv Reipublicae 
legibus (quarum multae impiae et iniquae) summa et omnimoda a sacer- 
dotibus oboedientia promittenda erat. Cum itaque Venerabilis Petrus 
Renatus pluribus hisce de causis sese in mortis periculum ac vitae discri- 
men inferret, tamen animorum ministerio intentus vacavit, sedemque 
suam saepe mutans, modo hic se abdens, modo illic, paroeciam quoque 
venetensem Sanetae Mariae du Mené, ne plebs illius ecclesiae spiritua- 
libus destitueretur auxiliis, libentissime suscepit. Nil mirum itaque si 
tandem, a viro nequam Procuratoribus Reipublicae denuntiatus, pervi- 
gilio Nativitatis Domini memorati anni millesimi septingentesimi nona- 
gesimi quinti ab excubiis nocte deprehensus est in via‘ atque ante Procu- 
ratores ductus. Tunc, oblatam ab eisdem sibi fwgam respuens, Dei Famu- 

lus, venia obtenta, sacras Eucharistiae species, quas ea nocte cuidam 
infirmo clam deferebat, devotissime sumpsit, ac dein laeto animo se in 
carcerem sivit coniici, ubi tres per menses hieme rigente detentus est. 
In publicam igitur custodiam conditus, de vitae ratione agenda in capti- 
vitate sua ordinatam congruamque regulam sibi statuit, quam fideliter 
servavit usque ad mortem; orationi continenter vacans, invictae patientiae 
atque animi fortitudinis exempla praebens, socios quoque poenae sacro, 
quo poterat, ministerio consolatus. Die autem prima m. Martii an. mil- 
lesimo septingentesimo nonagesimo sexto, in tribunal qua presbyter 
« refractarius », uti aiebant, arcessitus, ac die insequenti a iudicibus, odio 
catholicae Fidei flagrantibus, capite damnatus, Petrus Renatus illico 
publiceque Deo gratias egit quod martyrio pro Fide coronaretur, paravit- 
que se ideo ad supplicium tranquillo invictoque animo. Die vero tertia 
Martii, cum ad patibulum perduceretur, canticum, quod iam in carcere 
composuerat pietate, spe et exspectatione plenum de proximo transitu 
animae suae, et quasi a Davidico Psalmo depromptum « Laetatus sum in 
his quae dicta sunt mihi, in domum Domini ibimus. Stantes erant pedes 
nostri in atriis tuis, Ierusalem » decantavit, atque imminente morte, ele- 
vatis oculis et manibus in caelum, hilari vultu et ore dicens « In manus 
tuas, Domine, commendo spiritum meum » capite plexus, optatissimam 
martyrii palmam est consecutus. Tricesimum octavum aetatis suae tunc 
annum agebat; Venetiis enim in Britannia minori ortum habuerat die 
x1 m. Iunii, an. millesimo Septingentesimo quinquagesimo octavo. Patre 
puerulus adhuc. orbatus, a religiosissima genetrice pie fuit educatus. 
Dein, in conlegio Venetensi a 8S. Ivone studiorum curriculo, quod classi- 
eum nuncupant, absoluto, cum ad sacerdotium se vocarianimadverterit, 
dioecesanum Seminarium, Congregationis e Missione Presbyteris cuncre- 
ditum, ingressus est; ibique dum perdiligenter sacris disciplinis addiscendis 
operam dedit, tanquam religionis pietatisque exemplum iugiter enituit. 
Sacerdotio auctus die xxI m. Septembris an. MDCCLXXXI, statim, mode- 
ratorum iussu, sacrum gessit ministerium.apud venetense pro sacris mu- 
lierum exercitiis asceterium; at quattuor post annos, maioris incensus per- 
fectionis studio, suum Congregationi Presbyterorum de Missione nomen 
dedit. In domo exinde principi Parisiensi eiusdem Congregationis, ad 
8. Lazari, inivit, sed non explevit, novitiatum, quoniam ad patrium Vene- 
tense Seminarium a superioribus missus ut sacram Theologiam doceret, 
ibi etiam an. millesimo septingentesimo octogesimo octavo religiosa vota 
nuncupavit. Sequenti anno cum paroeciam Sanctae Mariae du Mené 
qua vicarius regendam insuper sumpsisset, de pastorali munere rectissime 
obeundo sollicitum se summopere et continenter ostendit; adeo ut neque, 

oborta Gallica perturbatione, a sacro animorum ministerio, licet clam, 
periculis omnibus spretis remitteret, optimam ita relinquens de sanctitate, 
religionis studio caritateque suis apud omnes etiam inimicos famam 
atque opinionem; quae post gloriosum Dei Famuli obitum, magis magisque 
in dies usque in praesens increverunt, cum ad virum spectarent, quem 
plebes communi voce ut verum Christi martyrem praedicabant, atque 
etiam, signis mirabilibus non deficientibus, venerabantur. Qua re, processu 
informativo in ecclesiastica curia Venetensi instituto et ad Sacram Con- 
gregationem Rituum transmisso, observatuque iuris ordine ac revisione 
scriptorum eiusdem Famuli Dei peracta, Nos ipsi duodecima die mensis 
Tunii, an. MDCCCCXXIX introductionis Causae Commissionem manu propria 
obsignavimus. Cum autem Causa haec inter historicas accensenda esset, 
iuxta novissima praescripta loco apostolici processus ab historicae Sectio- 
nis Consultoribus, accuratissima trutina, omnia quae ad causam specta- 
bant documenta sunt excussa ac probata. Cum vero Antepraeparaturia 
Congregatio, ex benigna Nostra apostolica concessione, fuerit omissa, et 
Praeparatoria habita sit die xx m. Martii proxime praeteriti, Generalis 
quoque Conventus coram Nobis die decima insequentis mensis Aprilis coac- 
tus est, Sanctae Romanae Ecclesiae Cardinali Januario Granito Pignatelli 
di Belmunte, Episcopo Ostiensi et Albanensi, Causae Relatore; et cum 
profecto constiterit eiusdem Servi Dei internecionem in odium catholicae 
religionis evenisse, Nos, sollemni decreto die xxm m. Aprilis nuperrime 
elapsi de martyrio et de martyrii causa constare declaravimus, dispensa- 
tione quoque super signis sive miraculis de more elargita. Cum igitur de 
martyrio et causa martyrii constaret, illud supererat ut Sacrorum Rituum 
Cardinales et Consultores rogarentur an tuto procedi posse ad sollemnem 
eiusdem Servi Dei beatificationem censerent. Haec praestitit venerabilis 
frater Noster Sanctae Romanae Ecclesiae Cardinalis Ianuarius Granito 
Pignatelli di Belmonte, Episcopus Ostiensis et Albanensis, Causae Po- 
nens seu Relator in generali Sacrorum Rituum Congregatione coram 
Nobis in Aedibus Vaticanis die xx1v memorati mensis Aprilis habita, 
omnesque tum Cardinales tum qui aderant Patres Consultores unanimi 
consensu affirmative responderunt. Nos vero die tantum xxIx praedicti 
mensis Aprilis volventis anni millesimi nongentesimi tricesimi quarti, 
idest Dominica quarta post Paschalia gaudia, Eucharistico sacro rite 
litato, accitis adstantibusque Camillo Sanctae Romanae Ecclesiae Cardi- 
nali Laurenti, Sacrae Rituum Congregationis Praefecto et praelaudato 
Ianuario Sanctae Romanae Ecclesiae Cardinali Granito Pignatelli di 
Belmonte, Causae Relatore, una cum dilectis filiis Alfonso Carinci, 
ipsius Sacrorum Rituum Congregationis Secretario, et Salvatore Natucci, 

Sanctae Fidei Promotore generali, sollemniter ediximus tuto procedi posse 
ad eiusdem Dei Famuli beatificationem. Quae cum ita sint, precibus per- 
moti quorundam Sanctae Romanae Ecclesiae Cardinalium, Archiepisco- 
porum Galliae et Italiae, nec non sodalium omnium e Congregatione 
Missionis, apostolica Nostra auctoritate, praesentium Litterarum tenore 
facultatem facimus ut idem Venerabilis Dei Famulus Petrus Renatus Rogue, 
Venetensis, presbyter e Congregatione Missionis, Beatus in posterum 
nuncupetur eiusdemque lipsana, seu relliquiae, venerationi publicae propo- 
nantur, non tamen sollemnibus in supplicationibus deferenda; itemque 
permittimus ut eiusdem Servi Dei imagines radiis de more decorentur. 
Praeterea eadem auctoritate Nostra largimur ut de Beato eodem quotannis 
recitetur officium de Communi unius Martyris cum lectionibus propriis 
per Nos adprobatis, ac Missa pariter celebretur per Nos item adprobata, 
servatis Missalis et Breviarii Romani rabricis, dumtaxat tamen in dioecesi 
Venetensi, in qua ipse Dei Servus natus ac mortuus est, nec non in templis 
seu sacellis ac domibus ubique terrarum sitis, quae ad Congregationem 
Missionis pertineant, ab omnibus fidelibus tam saecularibus quam regula- 
ribus, qui horas canonicas recitare teneantur; et, quod ad Missas attinet, 
a sacerdotibus confluentibus ad templa sive sacella in quibus Beati ipsius 
festum celebretur. Denique concedimus ut sollemnia eiusdem Petri Renati 
Rogue peragantur, servatis servandis, in dioecesi memorata atque in tem- 
plis seu sacellis ac domibus, quae diximus, die per Ordinarium vel Congre- 
gationis praefatae moderatorem respectivum designando, infra annum, 
postquam Beatificationis sollemnia in sacrosancta Patriarchali Basilica 
Vaticana celebrata fuerint. Non obstantibus constitutionibus et ordi- 
nationibus Apostolicis nec non decretis de non cultu editis, ceterisque in 
contrarium facientibus quibuslibet. Volumus autem ut harum Littera- 
rum exemplis etiam impressis, dummodo manu Secretarii Sacrae Rituum 
Congregationis subscripta sint et Praefecti eiusdem Congregationis sigillo 
munita, in disceptationibus etiam iudicialibus, eadem prorsus fides adhi- 
beatur, quae Nostrae voluntatis significationi, hisce Litteris ostensis ha- 
beretur. 

-Datum Romae apud Sanctum Petrum, sub anulo Piscatoris, die x 
m. Maii, an. MDCCCCXXXIV, Pontificatus Nostri decimo tertio. 


E. Card. PACELLI, a Secretis Status. 

EPISTOLAE 
I 


AD EMUM P. D. PETRUM TIT. SS. XII APOSTOLORUM 8S. R. E. PRESBYTERUM 
CARDINALEM LA FONTAINE, VENETIARUM PATRIARCHAM, APPETENTE 
QUINQUAGESIMO NATALI SACERDOTIL EIUS. 


PIUS PP. XI 


Dilecte fili Noster, salutem et apostolicam benedictionem. — Sacro 
hoc vertente anno, praeclaram iam habuimus opportunitatem tibi Nostras 
litteras mittendi, quum Legatum Nostrum te renuntiavimus, ut Vindobo- 
nensi illi catholicorum Congressui praesideres, qui praeter omnium exspec- 
tationem, favente Deo, tam felicem gloriosumque exitum est consecutus. 
Perraro enim, recentioribus hisce temporibus, tanta inter ecclesiasticas 
civilesque auctoritates habita est concordia, tamque mirifica bonorum 
omnium consensio, non modo ut insigne fauste factum sollemniter celebra- 
retur, verum etiam ut nobilissimum propositum opportune ostenderetur 
totam rem publicam ad Christi doctrinam et Apostolicae huius Sedis 
documenta plane moderandi. De hisce autem sollemnibus, quibus tam 
decore sollerterque praefuisti, iam tibi gratulati sumus iterumque publice 
gratulamur. Nunc vero alia Nobis praebetur occasio, eaque periucunda, tibi 
denuo animum Nostrum aperiendi, quum nempe quinquagesimum a susce- 
pto sacerdotio annum sis feliciter celebraturus. Scimus enim clerum istum 
populumque dilectum, quem paterna sollicitudine et eximia caritate mode- 
raris, renovaturum tibi esse egregia illa venerationis amorisque testimonia 
quae, biennio ante, iubilaei episcopalis tui gratia, exhibere voluit. Quapro- 
pter communem hanc filiorum laetitiam Nos adaugere cupientes, sollemnia 
proxima libenter participamus, tibique etiam atque etiam gratulamur, quod 
tam longo annorum decursu non minus pietate et pastorali sollertia, quam 
sacri muneris dignitate praefulsisti. Fausta vero omina ac vota, quae, appe- 
tente Dominicae Nativitatis die, ad incolumitatem opemque divinam Nobis 
impetrandam paullo ante fecisti, tibi grato laetoque rependimus animo, 
et salutis Auctorem novae instanter exoramus, ut te propitius respiciat et 
fecundo gratiae suae rore opera tua omnia foveat ac secundet. Testis interea 
praecipuae dilectionis Nostrae et caelestium donorum auspex sit aposto- 
lica benedictio, quam tibi, dilecte fili Noster, tuoque Episcopo Auxiliari, 
itemque clero populoque universo peramanter in Domino impertimus. 

Datum Romae apud Sanctum Petrum, die xx mensis Decembris, 
anno MDCCCCXXxII, Pontificatus Nostri duodecimo. 


PIUS PP. XI 

II 


AD EMUM P. D. ALAFRIDUM ILDEFONSUM TIT. SS. SILVESTRI ET MARTINI 
IN MONTIBUS 8. R. E. PRESBYTERUM CARDINALEM SCHUSTER, MEDIOLA- 
NENSIUM ARCHIEPISCOPUM: QUEM MITTIT LEGATUM AD SOLEMNIA 
DECIES SAECULARIA ABBATIAE EINSIDLENSIS. 


PIUS PP. XI 

Dilecte fili Noster, salutem et apostolicam benedictionem. — Non 
levi animi delectatione nuper intelleximus de sollemnibus decies saecula- 
ribus, quae Einsidlenses monachi in honorem Deiparae « eremitarum 
Dominae » appellatae summo studio apparare contendunt. Ex quo enim, 
abhine mille annos, priscus sancti Meinradi eremus in splendidum Bene- 
dictinorum coenobium conversus est, et prodigiosum Virginis sacellum in 
augusto templo est collocatum, sancti Benedicti filii numquam « orare 
et laborare » cessarunt, piique innumeri Mariae cultores ad sanctuarium 
illud undique confluxerunt. Neque vero diuturnitas temporis, neque rerum 
civilium perturbationes, neque saeva incendia, quae pluries sacras aedes 
consumpsere, pristinam monachorum sedulitatem aut christianae plebis 
fiduciam erga caelestem Reginam adimere vel extenuare potuerunt; ita 
ut templum ac coenobium Einsidlense, alterum donis ¢aelestibus redun- 
dans, alterum studio et labori dicatum, magnum sibi nomen per saecula 
pepererint. Itaque, millenaria huius eventi faustitate, Nos, qui nihil potius 
habemus, quam ut religio fidelium ac pietas per Deiparae cultum alatur 
et foveatur, quique sodales Benedictinos summa caritate complectimur 
atque insigne illud sanctuarium ac monasterium periucundo animo quon- 
dam invisimus, sollemnia sacra, quae propediem celebrabuntur, non modo 
probamus commendamusque, sed Nostra quoque participatione augere 
et cumulare exoptamus. Te igitur, dilecte fili Noster, qui S. Benedicti 
Ordinem, cuius es praeclara suboles, romanae purpurae splendore decoras, 
Legatum Nostrum hisce litteris deligimus ac renuntiamus, ut sacris riti- 
bus et caeremoniis in templo Einsidlensi proxime peragendis praesideas, 
et prodigiosum « eremitarum Dominae » simulacrum, tanta populi venera- 
tione excultum, nomine Nostro Nostraque auctoritate sollemni coronae 
impositione exornes. Praeterea, ut uberiores salutis fructus a populo sa- 
cellum invisuro percipiantur, libenti quidem animo votis adnuendum 
censemus, quae Nobis adhibuit dilectus filius monasterii a B. V. M. Einsi- 
dlensis Abbas, ut memorata sollemnia gratiis privilegiisque peculiaribus 
augeamus. Quapropter, audito quoque S. R. E. Cardinali Paenitentiario 
Maiore, omnibus et singulis utriusque sexus fidelibus, qui confessi et sacra 

Communione refecti basilicam B. V. Mariae Einsidlensem, a Dominica 
prima mensis Maii usque ad Dominicam secundam mensis Octobris inclu- 
sive, devote visitaverint, ibique pias preces ad Deum iuxta mentem No- 
stram effuderint, plenariam indulgentiam, semel tantum lucrandam, die 
ab iisdem christifidelibus ad libitum eligendo, concedimus in Domino ac 
largimur. Quo autem Nostra animi benevolentia magis perspecta sit, 
facultatem etiam tribuimus, ut diebus sollemnibus, quibus peregrini 
maiore numero ad sanctuarium conventuri sunt, scilicet in festo B. V. 
Mariae Thaumaturgae Einsidlensis, in festo gloriosae Assumptionis B. M. V. 
in Commemoratione divinae consecrationis sacelli B. V. M. Einsidlensis, 
die 14 Septembris habenda, atque in Sollemnitate sacratissimi Rosarii 
B. M. V., sacrorum Antistes, qui sanctum Missae sacrificium sollemniter 
celebrabit, Nostro nomine et auctoritate adstanti populo benedicat, ple- 
nam admissorum veniam eidem proponens, ad Ecclesiae praescripta lu- 
crandam. Paterna autem vota facimus, ut quam plurimi fideles, tam finitimi, 
quam longinqui ad thronum gratiae et misericordiae peregrinantes acce- 
dant; minime enim ambigimus, quin augusta Regina, tanto fidelium obse- 
quio et affectu permota, eos semper propitia de caelo tueatur ac praemia 
eis tribuat quae amantissimis filiis largiri consuevit. Denique ipsis glo- 
riosi Einsidlensis coenobii monachis ex animo vehementerque gratulamur, 
quod, tam longo saeculorum decursu, cum Apostolica hac Sede filiali devo- 
tione et caritate arcte coniuncti, sapientissimas normas ac statuta Legiferi 
Patris Benedicti integra servaverunt, praesertim quod attinet ad tuendum 
divini cultus splendorem ad officiumque chorale rite obeundum, cuius 
quidem praescriptum, veluti monasticae vitae fundamentum, dum singula 
diei tempora, ceteris operibus adsignanda, definite distincteque partitur, 
piis uniuscuiusque inceptis perennem gratiarum imbrem e caelo devocat. 
Neque vero dubitamus, quin praesentes monachi Einsidlenses, qui alterum 
millenarium aevum auspicantur, praeclara maiorum exempla et instituta 
persequantur ac Nostris votis optatisque fideliter obsecundent; hac enim 
ratione novum profecto decorem novasque egregias laudes Ordini suo fauste 
comparabunt. Dum interea secundum plane exitum millenarii eventus 
celebrationi ominamur, in auspicium caelestium donorum inque praecipuae 
dilectionis Nostrae pignus, apostolicam benedictionem tibi, dilecte fili 
Noster, Einsidlensis coenobii Abbati et monachis, ceterisque sollemnium 
curatoribus peramanter in Domino impertimus. 

Datum Romae apud Sanctum Petrum, die xxI mensis Martii, in festo 
Sancti Benedicti Abbatis, anno MDCCCCXxXxIV, Pontificatus Nostri decimo 
tertio. 

PIUS PP. XI 

ACTA SS. CONGREGATIONUM 
SACRA CONGREGATIO CONSISTORIALIS 


I 
ROMANAE ac PORTUENSIS et SANCTAE RUFINAE 


MUTATIONIS FINIUM DIOECESIUM 

Quo pressius determinarentur fines, nonnullis in partibus, inter dioe- 
cesim Romanam ac dioecesim Portuensem et 8. Rufinae, Emi ac Revmi 
Domini Thomas Pius Episcopus Portuensis et S. Rufinae, 8S. R. E. Cardi- 
nalis Boggiani ac Franciscus tit. 8. Mariae Novae S. R. E. Presbyter 
Card. Marchetti-Selvaggiani, in Urbe Vicarius Generalis, Ssmo Domino 
Nostro Pio div. Prov. Pp. XI supplices preces porrexerunt ut nonnullae 
immutationes quoad limites praefatarum dioecesium inducerentur. Re 
autem mature perpensa, Sanctitas Sua, oblatis precibus benigne annuens, 
quae sequuntur commutationes circa fines dioecesis Romanae ac dioecesis 
Portuensis et 8S. Rufinae vi praesentis Consistorialis decreti, statuit atque 
decernit: 

1. In territorio quod continetur inter viam Aurelia et viam Boccea 
limites praefiniantur via Maglianella. 

2. Inter viam Cassia et fosso della Crescenza fines determinentur 
via Grottarossa (a via Cassia ad viam Veientana); dein via Vetentana (usque 
ad coniunctionem cum praesentibus terminis inter duas dioeceses) demum 
fosso di Fontaniletto quousque pariter coniungitur cum hodiernis finibus 
prope fosso della Crescenza. 

3. In territorio sito inter viam Trionfale et viam Cassia limites 
duarum dioecesium protrahantur usque ad intersectionem viae Trionfale 
cum via Cassia. ' 

Quae autem superius decreta sunt, plenam, quoad omnes iuris effectus, 
vim obligandi a die 25 proximi mensis Aprilis huius anni obtinebunt. Con- 
trariis quibusvis non obstantibus. 

Datum Romae, ex Aedibus Sacrae Congregationis Consistorialis, die 
Martii 1934. 


Fr. R. C. Card. Rossi, a Secretis. 
L. & S. 


V. Santoro, Adsessor. 

Il 
PROVISIO ECCLESIARUM 


Sanctissimus Dominus Noster Pius divina Providentia Papa XI, succes- 
sivis decretis Sacrae Congregationis Consistorialis, singulas quae sequuntur 
Ecclesiae de novo Pastore dignatus est providere, nimirum: 


24 Martiit 1934, — Titulari episcopali Ecclesiae Candibensi praefecit 
R. D. Theophilum Bromboszcz, canonicum Capituli cathedralis Katovi- 
censis, quem constituit Auxiliarem R. P. D. Stanislai Adamski, Episcopi 
Katovicensis. 

. & Maiti. — Cathedrali Ecclesiae Cephaludensi, R. D. Aemilianum 
Cagnoni, archidioecesis Ravennatensis, Administratorem Apostolicum 
eiusdem dioecesis Cephaludensis. 

— Cathedrali Ecclesiae Uxentinae, R. D. Theodoricum De Angelis, 
Canonicum Paenitentiarium metropolitanae ecclesiae Beneventanae. | 
_ 8 Maiti. — Cathedrali Ecclesiae Papiensi, R. D. Ioannem Baptistam 
Girardi, Praefectum studiorum in Seminario Patavino. 

11 Maiti. — Titulari episcopali ecclesiae Memphitanae, R. P. D. Gode- 
fredum Zaccherini, hactenus Episcopum Aesinum. 

12 Maiti. — Cathedrali Ecclesiae Sancti Ioannis Quebecensis, D. 
Anastasium Forget, Vicarium generalem archidioecesis Marianopolitanae. 

26 Maii. — Ecclesiae metropolitanae Adamantinae, R. P. D. Seraph: 
num Gomes J ardim, hactenus Episcopum Arassuahyensem. 

_ — KEeclesiae titulari episcopali Lysiniensi, R. D. Iosephum Ignatium 
Marquez, Vicarium generalem archidioecesis Angelorum, quem deputavit 
Auxiliarem R. P. D. Petri Vera y Zuria, Archiepiscopi Angelorum. 

28 Maiti. — Titulari archiepiscopali Ecclesiae Nicopsitanae, R. D. 
Aloysinm Stepinac, archidioecesis Zagabriensis, quem deputavit Coadiu- 
torem cum iure futurae successionis R. P. D. Antonii Bauer, Archiepi- 
scopi Zagrabiensis. 

_ & Lunii. — Titulari episcopali Ecclesiae Zalichenae, R. D. Franciscum 
Eberle, Vicarium generalem dioecesis Augustanae, quem deputavit Auxi- 
liarem R. P. D. Iosephi Kumpfmiller, Episcopi Augustani. 

SACRA CONGREGATIO PRO ECCLESIA ORIENTALI 


ALEXANDRIN. COPTORUM 


I 


DECRETUM 


APPROBATUR NOVA FORMULA BENEDICTIONIS ET IMPOSITIONIS QUINQUE 
SCAPULARIUM PRO RITU ALEXANDRINO COPTORUM. 


Breviorem formulam, quae in Rituali Romano prostat ad benedicenda 
et imponenda quinque Scapularia, Administrator Apostolicus Patriar- 
chatus Alexandrini Coptorum in arabicam linguam transferri iteratis 
precibus ab hac Sacra Congregatione postulavit. 

Haec vero Sacra Congregatio, utpote quae in novis etiam devutioni- 
bus, quae ad uberiorem pietatem fovendam florent, puritati et integri- 
tati Orientalium rituum pervigil studeat, maluit potius ut nova formula, 
ritui alexandrino Coptorum magis respondens, exararetur. 

Rei liturgicae igitur peritorum voto exquisito, infrascriptus huius 
Sacrae Congregationis Cardinalis Secretarius, in audientia die 24 Ianuarii 
a. c. habita, hanc novam formulam Stmmo Pontifici probandam propo- 
suit, qui eam apostolica Sua auctoritate confirmare dignatus est, mandans 
ut in posterum haec formula unice sit adhibenda in benedictione et impo- 
sitione quinque Scapularium, quorum indulgentiis et privilegiis fideles 
ritus alexandrini Coptorum augeantur. 

Ex mandato igitur Ssmi Sacra haec Congregatio praesenti decreto 
adnexam lingua latina exaratam formulam adprobat et publici iuris facit 
atque iubet eam pro fidelibus ritus alexandrini Coptorum adamussim 
servari. 

Quam formulam praelaudatus Administrator Apostolicus copticis et 
arabicis typis edendam curabit in appendice proprii Euchologii ad usum 
sacerdotum totius Patriarchatus, qui debitam facultatem ab hac Sacra 
Congregatione impetraverint. | 

Contrariis quibuscumque minime obstantibus. 

Romae, ex Aedibus Sacrae Congregatione Orientalis, die 10 Martii 1934. 


§ A. Card. SINcCERO, Episcopus Praenest., a Secretis. 
L. RS. 


I. Cesarini, Adsessor. 

ORDO BENEDICENDI ET IMPONENDI QUINQUE SCAPULARIA SUB UNICA ‘FOR- 
MULA SECUNDUM RITUM ALEXANDRINUM COPTORUM. 


INITIUM 

Facto de more signo crucis, sacerdos incipit: 

Miserere nobis, Domine Omnipotens; Trinitas Sanctissima, miserere 
nobis. Deus virtutum, esto nobiscum, quia in difficultatibus et tribula- 
tionibus nostris ad Te solum confugimus. Effice nos dignos qui dicamus: 

Pater Noster... 

Pax vobiscum... 


BENEDICTIO 
Sacerdos, ter signans Scapularia seu Numisma, dicit: 
Benedictus sit Deus Pater Omnipotens. Amen. 
Benedictus sit Filius eius Unigenitus §% Iesus Christus Dominus Noster. 
RY. Amen. 
Benedictus sit Spiritus Sanctus §§ Paracletus. RB). Amen. 


IMPOSITIO 


Sacerdos, postquam Scapularia seu Numisma singulis fidelibus impo- 
suerit, dicit: 

Induimini tunicam veritatis et galeam salutis in obsequium Ssmae Tri- 
nitatis, in honorem ac memoriam venerandae et salutaris Passionis Domini 
Nostri Iesu Christi, in honorem Beatissimae et Immaculatae Matris Dei 
Virginis Mariae, sub Cruce adstantis et de Monte Carmelo, ut heredes 
efficiamini lucis vitae aeternae, virtute eiusdem Ssmae Trinitatis, Patris, 
Filii et Spiritus Sancti. R). Amen. 


CoNCLUSIO 

Sacerdos, manus extendens super caput fidelium, dicit: 

Inclinate capita vestra. BR). Ante Te, Domine. 

Oratio: Magister, Domine Omnipotens, qui es in caelis et in animis 
sanctis praeparas habitaculum, viam servorum Tuorum (ancillarum Tua- 
rum), quibus modo in Tuo nomine signum sacri habitus imposuimus, cu- 
stodi immaculatam, eisque concede intentionem perfectam; animas eorum 
(earum) fove doctrinis vivificis et sanctis, virtutem adimplendi Tuam 
voluntatem eis impertire atque gratiam largire ut apud Te misericordiam 
inveniant. Per Filium Tuum Unigenitum Iesum Christum, per quem Tibi 
debetur honor et gloria et imperium cum Ipso et Spiritu Sancto et Vivifi- 

cante, Tibique consubstantiali, nune et semper et in saecula saeculorum. 
R. Amen. 


Drm IssiIo 
Sacerdos deinde dicit: 


Christe Domine, Rex pacis, da nobis pacem Tuam: in ea nos confirma 
et peccata nostra remitte. Te enim decet virtus, gloria, benedictio et honor 
in saecula saeculorum. BR). Amen. 


Si uni tantum personae Scapularia (seu Nuwmisma) sint imponenda, 
formula recitetur numero singulari. 


II 


APPROBATIO 


Ssmus Ditus Noster Pius, divina Providentia Pp. XI, decreto Sacrae 
Congregationis Orientalis, die 28 Februarii 1934, Constitutiones Congre- 
gationis Sororum Aegyptiarum a Ssiho Corde Iesu nuncupatarum, ad 
septennium, experimenti gratia, approbavit. 


SACRA CONGREGATIO RITUUM 


I 
VENETEN. 


BEATIFICATIONIS SEU DECLARATIONIS MARTYRIL SERVI DEI PETRI RENATI 
ROGUE PRESBYTERI E CONGREGATIONE MISSIONIS. 


SUPER DUBIO 


An constet de martyrio eiusque causa et de signis seu miraculis in casu et 
ad effectum de quo agitur. 


«Quam pulchrum spectaculum Deo —scribit Minucius Felix (Dial. Octa- 
vius) — quum christianus cum dolore congreditur, quum adversum minas 
et supplicia et tormenta componitur, quum strepitum mortis et horrorem 
carnificis irridens conculecat, quum libertatem suam adversus reges et 
principes erigit; soli Deo, cuius est, cedit ». 


| | 

Hane vero mirabilem animi fortitudinem, quam in martyribus sibi 
coaevis vetus apologeta extollebat, renovatam fulsisse conspicimus in 
Petro Renato Rogue, Congregationis Missionis Presbytero. Is enim adver- 
sus minas fortiter restitit, carcerem et vincula cum gaudio est passus, immo 
et ipsam mortem, pro Christi Ecclesiae iuribus tuendis, sanguinem gene- 
rose effundens, oppetiit. 

Petrus Renatus medio saeculo xvm1 in Britannia minori natus pie, a 
matre praesertim, quae mature suo viro viduata filii curam quam diligen- 
tissimam habuit, educatus fuit. Venetense collegium a 8. Ivone celebra- 
vit, in quo bonis artibus incubuit. Vocanti Deo obsequutus, episcopale 
Venetense Seminarium est ingressus, ecclesiasticisque disciplinis rite excul- 
tus et anno 1782 sacerdotio initiatus, huius munia magno animarum emo- 
lumento exercuit. Quatuor post annos Congregationi Missionis se adiunxit, 
et, tirocinio in principe Congregationis domo ad 8. Lazari Lutetiae Pari- 
siorum incoepto, Venetias reversus, sacras disciplinas in Seminario docuit. 
Magisterio curam paroeciae S. Mariae du Mené, Seminarii ecclesiae adnexae, 
anno 1789 adiecit. 

Exorta tune immani gallica perturbatione, divina quaeque humana- 
que subvertente, delatum sibi iuramentum civilis constitutionis cleri 
edere recusavit: quin immo auctor fuit ut Seminarii superior, qui hoc se 
daturum promiserat, scripto promissionem retractaverit. Quum Augusto 
mense anno 1792 lege statutum fuerit ut sacerdotes, qui iuramentum hoc 
non edidissent, exilio multarentur, Seminarii superior, qui et parochus 
S. Mariae du Mené erat, in Hispaniam cum pluribus aliis sacerdotibus se 
contulit, animarum curam sponte Petro Renato suscipiente. Iusiurandum 
alterum « libertatis et aequalitatis » nuncupatum, eodem anno sub depor- 
tationis prius, sub mortis poena postea, sacerdotibus propositum quum 
non dedisset, ne plebs, cuius curam susceperat, in tantis periculis consti- 
tuta, spiritualibus auxiliis destitueretur, nulla ratione se ab ea voluit sepa- 
rari, sed occulte delitescens sacrum ministerium hac illac omnibus spretis 
periculis exercebat. Anno 1794, impio et crudelityranno Robespierre ne- 
cato, in Morbihanensi districtu, relaxandae persecutionis causa, sacerdo- 
tibus, qui seu prius iusiurandum constitutionale, seu alterum « libertatis 
et aequalitatis » non praestitissent, tertium fuit delatum pacifice vivendi, 
et pacem ordinemque curandi; quod Servus Dei tuta conscientia Maio 
mense anno 1795 edidit. Verum Septembri mense eiusdem anni, quum 
omnibus sacerdotibus mandatum fuisset ut summam et omnimodam 
reipublicae legibus, quarum multae impiae et iniquae erant, obedientiam 
promitterent, Petrus Renatus huiusmodi promissionem edere recusavit. 
Post mensem, denuo ingravescente persecutione, quum severiores sanctio- 

nes latae contra sacerdotes qui iuramenta non dedissent, quos refractarios 
appellabant, revocatae in actum fuissent, in iugi mortis periculo Petrus 
versabatur, quin tamen ab exercendo ministerio, licet clanculum, remit- 
teret. 

Nativitatis Domini pervigilio, circa horam serotinam decimam dum 
cuidam morienti Ss. Viaticum afferret, a duobus viris, quorum alter a 
matre Petri beneficiis cumulabatur, agnitus, et deprehensus, ad districtus 
Administratores fuit adductus. Dum impii et ingrati delatores ad milites 
evocandos pergerent, Administratores, apud quos magna in aestimatione 
Petrus habebatur, ei fugam capessere suadere sunt conati, quod Petrus, 
ne ipsi poena multarentur vel in alios presbyteros durius ageretur, noluit, 
eos tamen rogans ut sacras, quas deferebat, species consumere posset, 
quod ei est datum, reverentiae obsequium ipsis praebentibus. Tribus men- 
sibus in humido frigidoque carcere detentus, orationi iugiter incumbens, 
invictae patientiae et fortitudinis miranda exempla praebuit, consortes 
adloquio et sacerdotali, quo poterat, ministerio consolari non desistens. 
Die 1 Martii (undecima Ventosi) a publico accusatore uti sacerdos refra- 
ctarius ad tribunal fuit transmissus. Itaque insequenti die a iudicibus 
interrogatus utrum iusiurandum civilis cleri constitutionis servandae 
praestiterit, negando magna constantia respondit; negavit pariter iusiu- 
randum, quod « libertatis et aequalitatis » nuncupabant, se umquam de- 
disse. Interrogatus an fuisset deportatus, aut saltem e Gallia exsulasset, 
se numquam a Venetiis recessisse reposuit. Interrogatus apud quosnam 
permansisset, noluit eos patefacere. Asseruit quoque se ecclesiasticum 
ministerium iugiter exercuisse; promisisse quidem pacifice se habiturum 
et pacem publicumque ordinem curaturum, non vero submissionem et 
obedientiam reipublicae legibus, quarum plures impiae et iniquae. Impii 
iudices eum, uti refractarium, capite damnaverunt. Haec omnia ex iudiciali 
sententia aliisque authenticis tribunalis actibus constant. 

Audita sententia, Petrus Renatus, in genua procumbens elata voce 
exclamavit: «Gratias tibi ago, Deus meus, quoniam me pro fide mori 
dignum ducis, mortisque sententiam hoc ipso-in loco audire, in quo pluries 
divini verbi, sacrumque ministerium exercui». Matrem quae christiana 
fortitudine aderat, pie salutavit. Totam noctem in oratione et captivi- 
tatis socios solando duxit; duasque epistolas scripsit, alteram matri suae, 
rogans ne eleemosynas quas delatoris familiae erogare consueverat, subdu- 
ceret; suis consodalibus, Venetiis absconditis, alteram, se eorum oratio- 
nibus commendans. Tantam animi pacem hisce in adiunctis miles quidam 
admiratus, sequenti die animam sacramentali suorum peccatorum con- 
fessione expiavit. 

Ad supplicium cum duceretur, spirituale canticum in carcere a se exa- 
ratum, quasi aeternum alleluia praecinens, decantavit, et, in concessae 
ex corde veniae signum, horologium delatori donavit. 

Hora post meridiem tertia, diei 3 Martii anno Domini 1796, dominica 
verba: « In manus tuas, Domine, commendo spiritum meum » pronuntians, 
caput ferro laetanter submisit, sanctissima anima martyrum coetui trium- 
phaliter inlata. 

Plures ex adstantibus ad eius exuvias accurrentes, sanguinem linteolis 
collegerunt, et uti martyris reliquias venerantes servarunt. 

Sacrum eius corpus in maiore urbis coemeterio statim sepultum fuit. 
Tanta autem sanctitatis fama gaudet Petrus Renatus, ut passim nunc 
etiam «Sanctus Rogue » a Venetensi populo appelletur. 

Haec sanctitatis fama, a documentis omni exceptione maioribus con- 
firmata, causa fuit ut, vix adiuncta sivere, ordinaria auctoritate processus 
Venetiis confectus fuerit; quo rite apud hance Sacram Congregationem exa- 
minato anno 1929 Ssmus D. N. Pius Papa XI introductionis Causae 
Commissionem sua manu obsignavit. 

Quum autem Causa haec inter historicas sit accensenda, iuxta novas 
iuris normas, loco Apostolici processus, Sacrae huius Congregationis Se- 
ctionis historicae studio et inquisitionibus documenta omnia fuerunt 
subiecta. Exinde patuit documenta haec authentica esse, plenissimam 
mereri fidem, et martyrium seu materiale, seu formale tum ex parte victi- 
mae tum ex parte persecutorum evidentissime constare. Quare Beatissi- 
mus Pater benigne decrevit ut, omissa Antepraeparatoria Congregatione, 
statim coram S. R. C. Cardinalibus dubium proponeretur: An constet de — 
martyrio eiusque causa et de signis seu miraculis Servi Dei Petri Renati Rogue 
in casu et ad effectum de quo agitur. Quae Congregatio in Vaticanis aedibus 
die 20 elapsi Martii mensis habita fuit. In Generali vero coram Sstho 
D. N. die 10 mensis huius coacta Rmus Cardinalis Ianuarius Granito Pigna- 
telli di Belmonte, Episcopus Ostien. et Albanen., Causae Relator idem pro- 
posuit dubium. Cui seu Rmi Cardinales, seu Officiales Praelati et Consul-. 
tores pro sua conscientia responderunt. Beatissimus vero Pater, suffragiis 
omnibus attento animo exceptis, ut suum iudicium proferret, hanc selegit 
diem 22 Aprilis mensis, Dominicam III post Pascha, Deum, luminum 
Patrem interim deprecaturus. 

Quocirca Rmos Cardinales Camillum Laurenti 8. R. C. Praefectum et 
Ianuarium Granito Pignatelli di Belmonte, Causae Ponentem seu Rela- 
torem nec non R. P. Salvatorem Natucci, Fidei generalem Promotorem 
meque infrascriptum Secretarium arcessiri iussit, et, Sacrosancto Eucha- 
ristico sacrificio devotissime litato, pronunciavit: Ita constare de miartyrio 

et causa martyrit Servi Dei Petri Renati Rogue ut, dispensatione ad normam 

can. I. CO. 2116 § 2 a signis seu miraculis elargita, procedi possit ad ulteriora. 
Hoc autem decretum publici iuris fieri et in acta S. R. C. referri mandavit.’ 
Datum Romae die 22 Aprilis a. D. 1934. 


C. Card. LAURENTI, Praefectus. 


L. 8 8. 
A. Carinci, Secretarius. 


II 


VENETEN. 


BEATIFICATIONIS SEU DECLARATIONIS MARTYRIT VEN. SERVI DEI PETRI 
RENATI ROGUE PRESBYTERI CONGREGATIONIS MISSIONIS. 


SUPER DUBIO 


An, stante approbatione martyrii eiusque causae, necnon Apostolica dispen- 
satione a signis seu miraculis ad tramitem can. 2116, § 2 iuris canonici, 
tuto procedi possit ad solemnem eiusdem Ven. Servi Dei Beatificationem. 


Beatus Iacobus Ap. in Epistola catholica quae his diebus legitur: 
« Omne gaudium, scribit, existimate, fratres mei, cum in tentationes varias 
incideritis: scientes quod probatio fidei vestrae patientiam operatur. Pas 
tientia autem opus perfectum habet » (Iac. I, 1-4). Et: « Beatus vir qui 
suffert tentationem; quoniam cum probatus fuerit, accipiet coronam vitae » 
(Ibid., I, 12). De patientia autem 8. Cyprianus pertractans, « Patientia 
est, inquit, quae... facit humiles in prosperis, in adversis fortes, contra 
iniurias et contumelias mites: docet delinquentibus cito ignoscere... perse- 
cutiones tolerat, passiones et martyria consummat.» (De bono patient.,: 
in Brev. Rom. II Noct. huius diei). 

His insignem notis humillimum Vincentium a Paulo Deus superbienti, - 
molli ac diris simul vexato malis xvii saeculo obiecisse videtur, ut ipse, 
veluti Christi imaginem in se referens, humilitatis, patientiae et caritatis 
perfectissimum exemplum exhiberet. 

Quas virtutes veluti pretiosissimam hereditatem sibi a tanto Patre 
traditam ita filii filiaeque eius, in aevum servandam ac perennandam, 
fideliter susceperunt, ut numquam ex eis defuerint, qui praeter commu- 
nem modum, Patris vestigia pressius sequuti, heroica sanctitate effulserint, 
immo etiam effuso pro Christo sanguine Ecclesiam illlustraverint. 

Re quidem vera hoc ipso sacro extra ordinem anno duas lectissimas 
Vincentii filias Ludovicam de Marillac Vid. Le Gras et Catharinam Labouré 

Virginem, alteram inter Sanctas, inter Beatas alteram elatas conspeximus. 
Quibus de casta viduitate et liliali virginitate candidis coronis tertia pur- 
purea de passione Ven. Petri Renati Rogue modo accedit, quam divino 
Redemptori Vincentiana familia laetabunda offert. 

Venetiis in Britannia minori die 11 Iunii 1758 ex Claudio et Francisca 
Loiseau natus, eodem die in cathedrali ecclesia baptismalibus aquis fuit 
ablutus. Mortuo mature patre, omnimodam curam mater in filioli educatio- 
nem impendit. Quo autem liberalius puer educaretur, eum sacerdotibus, 
Venetense Collegium a 8. Ivone moderantibus, tradidit, in quo is studiorum 
curriculum, quod classicum vocant, a. 1774 perfecit. Biennio post a Deo ad 
sacerdotium vocatus in dioecesanum Seminarium, Congregationis Missionis 
presbyteris concreditum, est ingressus, sacris initiatus et sacerdotio die 
21 Septembris mensis anno 1782 auctus. Tanta pietate et prudentia visus 
est eminere, ut statim asceterii pro sacris mulierum exercitationibus capel- 
lanus fuerit renuntiatus. 

Quatuor post annos, maioris perfectionis studio incensus, Congregationi 
Missionis adscribi enixe postulavit. Pii voti compos factus, inchoato Pa- 
risiis ad S. Lazari tirocinio, Venetias remigravit, sacrisque tradendis disci- 
plinis Superiorum iussu cum laude incubuit. Anno vero 1788 sacra vota, 
iuxta Congregationis Missionis constitutiones, emisit. Sequenti anno, adhuc 
docendi munere retento, Superiori suo, in regenda paroecia S. Mariae 
du Mené Seminario adnexa adiutor datus, plebem sibi commissam singulari 
prudentia, pietate, sedulitate summoque animarum lucro curavit. 

At maiora manebant bonum Christi militem certamina, ea ingruente 
temporum procella, quae exeunte saeculo xvi Galliam teterrime subvertit. 
Neutrum iusiurandum ad quod sacerdotes impia lege sub gravissimis 
poenis adigebantur, dare voluit. Quare, ne oves, in tanto discrimine dese- 
reret, sacro ministerio qua posset functurus, occultus Venetiis permansit 
usque dum a perfido viro, cuius familiam eius mater beneficiis cumulaverat, 
Nativitatis Domini pervigilio anno 1795 sacrum Viaticum ad infirmum 
deferens proditus est. Districtus Administratoribus traditus, in tetrum de- 
trusus est carcerem, qui ob martyrii spem factus est ei iucundus. 

Duobus mensibus post, ad tribunal adductus, fortiter sua in Ecclesiam 
Christi fidelitate asserta, pia matre adstante, uti sacerdos refractarius 
capite damnatus est. Sequenti die, tertia Martii mensis anno 1796 opta- 
tissimam martyrii palmam exsultanti animo, aetatis suae anno trigesimo 
octavo, est consecutus. 

Sicut Christi vitam vixerat, ita et moriens eius imaginem in se con- 


summavit. 
Equidem summi Sacerdotis, Christi, fidelis minister sacris muniis 

sibi commissis sanctissime est perfunctus. In carcere detentus tanta pace 
et patientia enituit, ut e custodientibus militibus alter, his commotus, 
suorum scelerum paenitentiam egerit. Martyr noster, ut olim Christus, pro- 
ditus, Regis Martyrum ad exemplum et ipse magno animo inimicis igno- 
scens, dum ad supplicium duceretur, proditori, in veniae pignus, munuscu- 
lum sibi carum dono dedit, pro eiusque familia matris suae caritatem et 
beneficia imploravit. Matrem vero suam, rursum ut Christus, pie commen- 
davit amicis. Iisdem quoque ac Christus verbis spiritum suum Deo com- 
mendavit. Sed et illud memorandum, ad mirabilem eius similitudinem 
explendam, quod quemadmodum, mortuo Christo, milites e monte descen- 
dentes «Vere Filius Dei erat iste » dicebant, mortuo Petro Renato, milites, 
qui eum ad supplicium duxerant: « Non homo sed Angelus erat iste » fassi 
sunt. Tanta est Martyrum ad praedicandam suo sanguine fidem efficacia! 

« Etenim capita detruncata — praeclare de Ss. Mm. Iuventino et Ma- 
ximo scribit Chrysostomus — tunc diabolo magis terribilia erant, quam cum 
vocem darent, sicut et caput Ioannis non tantum terrebat cum loquere- 
tur, quantum cum in disco mutum afferretur. Habet enim et sanctorum 
sanguis suam vocem, quae non per aures auditur, sed occidentium con- 
scientiam invadit et perstring?t ». 

Martyris nostri sepulcrum factum est gloriosum et peregrinantium 
agmina veluti ad victoriae trophaeum eo accurrunt. 

Merito itaque de supremis honoribus tanto viro decernendis agi oppor- 
tuno tempore coeptum est. Porro martyrium luculentissime sive ex ipsis 
documentis a tribunali exaratis eruitur, sive ex ceteris documentis, quo- 
rum authentia iuridice ab historica 8S. R. C. Sectione recognita est, nec 
non ex aliis iuridicis probationibus. 

Quibus fulgide emergit tanti viri nobilis memoria. Is enim vitae san- 
ctitate, qua se martyrii gratiae paraverat, tum fidelibus omnibus, tum prae- 
cipue sacerdotibus animarum curam gerentibus mirabile praestat exem- 
plum. In morte vero forti animo obeunda, Christo testimonium sanguinis 
reddidit, praesertim heroico fidelitatis obsequio, quo Romani Pontificis, 
eius Vicarii, mandatis ad catholicae Ecclesiae defensionem obtemperavit. 

Posito solido hoc historico et iuridico fundamento, facilis strata est via 
ad huius nobilissimae Causae pertractationem. 

Anno 1929 Causa apud 8S. H. C. introducta fuit: Historicae Sectionis 
super documentis omnibus studium, Apostolici processus locum tenuit ad 
normam Motus proprii Ssmi D. N. —- Antepraeparatoria Congregatio ex be- 
nigna Apostolica dispensatione habita non fuit. Praeparatoria habita est 
die 20 Martii; Generalis vero coram Ssmo D. N. die 10 mensis huius, dieque 
22 editum pro veritate Martyrii decretum. 

Ad complendam actorum seriem novissime discutiendum erat dubium: 
An stante approbatione martyrii eiusque causae, nec non Apostolica dispensa- 
tione a signis seu miraculis ad normam canonis 2116 § 2 iuris canonici tuto 
procedi possit ad eiusdem Venerabilis Servi Dei Beatificationem. Quod du- 
bium Rimus Cardinalis Ianuarius Granito Pignatelli di Belmonte Episcopus 
Ostien. et Albanen.. Causae Ponens seu Relator, in Generalibus Comitiis 
8S. H. C. coram Ssmho D. N. die 24 huius mensis habitis discutiendum pro- 
posuit. Cui omnes, quotquot aderant, Rmi Cardinales, Officiales Praelati 
et PP. Consultores affirmative responderunt. Beatissimus vero Pater Suam 
definitivam sententiam aperire in hodiernam diem distulit, 29 Aprilis 
mensis, Dominicam IV post Paschalia gaudia. 

Eapropter ad Se Rmos Cardinales Camillum Laurenti S. R. C. Prae- 
fectum et Ianuarium Granito Pignatelli di Belmonte, Causae Relatorem 
nec non R. P. Salvatorem Natucci Fidei Promotorem generalem meque 
infrascriptum Secretarium acciri mandavit, et, divina Hostia sancte litata, 
edixit: Tuto procedi posse ad sollemnem Ven. Petri Renati Rogue Beatifica- 
tionem. Hoc autem decretum promulgari in acta S. R. C. referri, Litterasque, 
Apostolicas sub anulo Piscatoris de Beatificationis sollemniis, quum pri- 
mum licuerit, in Basilica Vaticana celebrandis expediri iussit. 

Datum Romae die 29 Aprilis a. D. 1934. 


C. Card. LAURENTI, Praefectus. 


L. #8. 
A. Carinci, Secretarius. 

ACTA TRIBUNALIUM 


SACRA PAENITENTIARIA APOSTOLICA 


(OFFICIUM DE INDULGENTIIS) 


I 


PRECES, POST PRIVATAE MISSAE CELEBRATIONEM RECITANDAE, INDULGEN- 
LOCUPLETANTUR. 


DECRETUM 


Ssmus D. N. Pius divina Providentia Pp. XI, benigne excipiens humiles 
plurium sacerdotum postulationes poscentium ut Sanctitas Sua amplio- 
ribus indulgentiis dignaretur ditare orationes illas, quae, iussu s. m. Leo- 
nis Pp. XIII, in omnibus Orbis ecclesiis post privatae Missae celebrationem 
flexis genibus sunt recitandae, ad incitamentum quoque fidelium qui 
Missae intererunt, ne ab ecclesia discedant antequam sacerdos omnia 
compleverit quae sacra Liturgia ipsi absolvenda mandat et antequam 
ipsi simul cum sacerdote easdem persolverint orationes, in audientia 
diei 18 huius mensis infrascripto Cardinali Paenitentiario Maiori concessa, 
paterna liberalitate piam ac devotam praefatarum precum recitationem 
decem annorum indulgentia locupletavit, mandavitque ut tanta elargitio 
publici iuris fieret. 

Haec autem decrevit, servata quoque septem annorum partiali indul- 
gentia, quae ex concessione s. r. Pii Pp. X gaudet precatiuncula «Cor Iesu 
sacratissimum, miserere nobis » ter cum sacerdote flexis genibus pariter 
post Missae celebrationem a fidelibus repetita. Praesenti in perpetuum 
valituro absque ulla Apostolicarum Litterarum in forma brevi expeditione 
et contrariis quibuslibet minime obstantibus. 

Datum Romae, ex Aedibus 8. Paenitentiariae Ap., die 30 Maii 1934. 


L. Card. Lauri, Paenitentiarius Maior. 


I. Teodori, Secretarius. 


| 

II 


PRECULAE QUAEDAM IN HONOREM SSMI SACRAMENTI INDULGENTIIS DI- 

TANTUR. 

DECRETUM 

Ut queant velintque fideles in divinissimum Altaris Sacramentum iugi- 
bus (quanta humana fragilitas sinit) devotisque adspirationibus animum 
et cor intendere, maxime opportunum visum est breves nonnullas preculas, 
quae mediis etiam in quotidianis occupationibus facile repeti. possint, 
eisdem proponere, peculiaribus hunc in finem indulgentiis auctas. Quare, 
instante infrascripto Cardinali Paenitentiario Maiore, Ssmus D. N. Pius 
divina Providentia Pp. XI, in audientia die 1 huius mensis eidem im- 
pertita, benigne concedere dignatus est, ut oratiunculis, ex eucharistica 
liturgia vel invecta populi consuetudine desumptis, quae infra indicantur, 
sequentes indulgentiae, suprema Sua auctoritate, edicantur adnexae; 
nempe ut 
; a) Antiphonae cum versu et oratione 

O sacrum convivium, in quo Christus simitur: recélitur memoria’ passi6- 
nis ejus; mens implétur gratia et futare glorie nobis pignus datur. 

Y.iPanem de prastitisti eis; 

RY. Omne delectaméntum in se habéntem. 


Orémus 
Deus, qui nobis sub Sacraménto mirabili passidnis tue memoriam reli- 
quisti; tribue, quésumus, ita nos cérporis et sanguinis tui sacra mystéria 
venerari, ut redemptiénis tue fructum in nobis jigiter sentidmus. Qui 
vivis et regnas in sécula secul6rum. Amen, 


Indulgentia partialis septem annorum adnectatur, si eadem pia mente 
et saltem corde contrito recitetur; 

Indulgentia plenaria, suetis conditionibus lucranda, si per integrum 
continuum mensem quotidie recitata fuerit; 


b) Invocationi 
O salutaris Héstia 
Que celi pandis 6stium, 


Bella premunt hostilia; 


Da robur, fer auxilium. 


Uni trinéque Démino 
Sit sempitérna gloria, 
Qui vitam sine término 
Nobis donet in patria. Amen. 


| 
| 

Indulgentia partialis quinque annorum et indulgentia plenaria ut supra; 


c) Laudationi populari, quae italice ita se habet: 
Vi adoro ogni momento, 
O vivo Pan del ciel, gran Sacramento. 


Indulgentia partialis trecentorum dierum et indulgentia plenaria ut supra. 


Praesenti in perpetuum valituro absque ulla Apostolicarum Litterarum 
in forma brevi expeditione et contrariis quibuslibet non obstantibus. 
Datum Romae, ex Aedibus 8. Paenitentiariae Ap., die 4 Iunii 1934. 


L. Card. Lauri, Paenitentiarius Maior. 
L. 
I. Teodori, Secretarius. 

ACTA OFFICIORUM 


COMMISSIO PONTIFICIA DE RE BIBLICA 


DECRETUM 


DE USU VERSIONUM SACRAE SCRIPTURAE IN ECCLESHS. 


Proposito ab Excmo Episcopo Buscoducensi, nomine etiam ceterorum 
Excmorum Episcoporum provinciae ecclesiasticae neerlandicae, sequenti 
dubio: 

Utrum permitti possit in ecclesiis populo praelegi pericopas liturgicas 
Epistolarum et evangeliorum secundum versionum non ex « veteri vulgata 
latina editione », sed ex textibus primigeniis sive graecis sive hebraicis? 

Pontificia Commissio de Re Biblica ita respondendum decrevit: 

Negative; sed versio Sacrae Scripturae christifidelibus publice prae- 

-legatur quae sit confecta ex textu ab Ecclesia pro sacra liturgia approbato. 

Die autem 30 Aprilis 1934, in audientia infrascripto Consultori ab 
Actis benigne concessa, Ssfias Dominus Noster Pius Pp. XI praedictum 
responsum ratum habuit et publici iuris fieri mandavit. 


Ioannes Baptista Frey, C. S. Sp. 
Consultor ab Actis. 

DIARIUM ROMANAE CURIAE 


Mercoledi, 2 Maggio 1934, la Santita di Nostro Signore ha 
ricevuto in udienza solenne S. E. il Sig. WiLttAm: B. Macvu- 
LAY, Inviato Straordinario e Ministro Plenipotenziario dello 
Stato Libero d’Irlanda, per la presentazione delle Lettere 
Credenziali. 


SACRA CONGREGAZIONE DEI RITI 


Martedi, 1 Maggio 1934, nel Palazzo Apostolico Vaticano, all’augusta pre- 
senza del Santo Padre, si é adunata la Congregazione dei Sacri Riti Generale, 
nella quale gli Emi e Revmi Signori Cardinali, i Revmhi Prelati Officiali ed i 
Consultori teologi hanno discusso e dato il loro voto sul tuto per la solenne bea- 
tificazione della Venerabile Serva di Dio Giovanna Elisabetta Bichier des Ages, 
Confondatrice dell’Istituto delle Figlie della Croce, dette Suore di S. Andrea. 


Martedi, 8 Maggio 1934, nel Palazzo Apostolico Vaticano si é adunata la 
Congregazione dei Sacri Riti Ordinaria, nella quale dagli Emi e Revihi Signori 
Cardinali e dai Revihi Prelati, facenti parte della medesima, sono state di- 
scusse le seguenti materie: 


1. Introduzione della Causa di Beatificazione e Canonizzazione della Serva 
di Dio Francesca Schervier, del Terz’Ordine di San Francesco e fondatrice 
dell’Istituto delle Povere Suore di San Francesco. 

2. Introduzione della Causa di Beatificazione e Canonizzazione della Serva 
di Dio Maria Teresa di Soubiran, fondatrice della Congregazione di Maria 
Ausiliatrice. 

3. Revisione degli scritti del Servo di Dio D. Placido Riccardi, sacerdote 
dell’Ordine di San Benedetto. 

4, Revisione degli scritti del Servo di Dio P. Carlo di S. Andrea, sacerdote 
professo della Congregazione dei Passionisti. 

5. Revisione degli scritti del Servo di Dio Paolo Pio Perazzo, del Terz’Or- 
dine di S. Francesco. 

6. Revisione degli scritti della Serva di Dio Francesca Anna Civer Carbo- 
nell, dell’Istituto delle Suore della Carita. 


| 

COLLECTIO PRECUM PIORUMQUE OPERUM 


quibus Romani Pontifices in favorem omnium christifidelium aut 
quorumdam coetuum personarum Indulgentias adnexuerunt ab 
anno 1899 ad 1928. Editio in-18°, pp. xu1-480, linteo anglico ert 


cum titulo impresso . . - . . . . . 12 | 12 14 


MISSAE DEFUNCTORUM ex Missali Romano desum- 
ptae. Editio quarta iuxta typicam. Accedit Ritus absolutionis pro 
Defunctis ex Rituali Romano typico (a. 1928). — Editio Vaticana in 
charta manufacta impressa, typis lectu facillimis, rubro-nigris cha- 

PONTIFICALE ROMANUM Summorum Pontificum 

castigatum. Quattro volumi in-folio, nei margini em. 304; « 44%, 

S. THOMAE DE AQUINO 


DOCTORIS ANGELIC! 


SUMMA CONTRA GENTILES 


Sine apparatu critico, sine commentariis Ferrariensis, infuno volumine in-8°, pagg. vi-584. 
Romae Lib. 20—  [Italiae Lib. 22—. Apud exteros Lib. 26 — 


STATISTICA CON CENNI STORICI DELLA GERARCHIA 
E DE! FEDELI DI-RITO ORIENTALE 


Ad habendam notitiam syntheticam ac simul plenam de Oriente catholico, hoc volumen 


prorsus necessarium est. 

Non tantum notitiae numericae de Oriente catholico in eo continentur; sed de singulis Eccle- 
siis ritus orientalis, origo, progressus, status et conspectus historicus perbelle exponuntur. 

Manuale reapse est hic liber, qui paginis 576 constat; idcirco omnibus, praesertim ecclesia- 
sticis viris, qui rerum orientalium cognitionem acquirere cupiunt, valde utilis. 


In brochure Lib.718 — Linteo rubro religatum Lib. 24 — 


Huiczpretio adiungendum pretium vecturae: 
Italia Lib. 1,50. Estero Lib. 4— 

Fasc. Il. Testi vari di diritto nuovo (1550-1902) - Parte seconda’ 2% — 36— 


Fasc. III. Disciplina antiochena I. Nomocanone di Bar- 


Fase. IV. Disciplima caldea: I. Droit (Synodicon 
orientale); Collectio canonum 


sus de Nisibe . . .. 15— 18— 
Fasc. V.  Disciplina alessandrina (Btiopi) : Testi ai diritto antichi 
; e moderni riguardanti gli Etiopi. . . . %®— 
Fasc. VI., Disciplina alessandrina: Testi di diritto antichi guar 

danti gli Etiopi ... . 2-— 33— 

(Secoli tv-xvm). . . B— 

Fasc. VIII. Studi storici sulle fonti del Diritto 50— 
Fasc. IX. Disciplina generale antica (sec. -Ix) . ... . 
Fasc. X.  Disciplina bizantina (Rumeni): Testi di diritto partic: 

lare dei Rumeni. . 
Fasc, XI. Disciplina bizantina Testi a diritto patiolae 

dei Ruteni . .. 5— 6— 72— 
Fasc. XII. Disciplina antiochena (taronit: Testi. di diritto 


colare dei Maroniti . . . . 70— 


CONSTITUTIO APOSTOLICA. De Universitatibus et Facultatibus Stu- 
diorum Ecclesiasticorum. — Accedunt Ordinationes Sacrae Congre- 
gationis de Seminariis et Studiorum Universitatibus ad praefatam 

Constitutionem rite servandam. In-16°,pp.88 .......... 850 3— 30 

